चटर्जी भरोसे के साथ कहते हैं, यह कोई सनसनी पैदा करने वाली कल्पित वैज्ञानिक कथा नहीं है बल्कि इसे हमने उस मौके पर जाकर समझ और हासिल किया है. उनका मानना है कि संभवतः इस टकराव के कारण ही सामूहिक विनाश जिसे के-टी (क्रिटेसियस-टर्शियरी) कहते हैं, हुआ. उनके ये तर्क आम तौर पर प्रचलित जलप्रलय की धारणा के विपरीत हैं. अनेक वैज्ञानिकों का मानना है कि डायनासोरों का विनाश मैक्सिको के यूकातान प्रायद्वीप के तट से दूर चिकसूलब के गह्वर के कारण हुआ. लेकिन प्रिंसटन विश्वविद्यालय, अमेरिका के कुछ वैज्ञानिकों ने हाल ही में इस मान्यता को नामंजूर कर दिया क्योंकि प्रमाणों से प्रकट है कि वहां उल्कापिंड का टकराव डायनासोरों के विनाश से 3,00,000 वर्ष पूर्व हुआ था. प्रिंसटन विश्वविद्यालय में भू जीवाश्म विज्ञान की प्रोफेसर गेरता केलर द्वारा हाल में किए गए अनुसंधान से यह तथ्य सामने आया कि के-टी बाउंडरी-एक विशेष भौगोलिक पहचान जो के-टी विनाशकाल को प्रकट करती है-से 3,00,000 वर्ष पूर्व चिकसूलब की घटना हुई थी. इस प्रकार चिकसूलब प्रभाव को डायनासोर के विनाश से नहीं जोड़ा जा सकता. उनका कहना है कि ज्वालामुखियों का विस्फोट ही डायनासोरों के विनाश का मुख्य कारण है और इस प्रकार वे चटर्जी के दावे को भी स्वीकार नहीं करतीं.